เศรษฐกิจเริ่มดีขึ้น เช็คเด้งลดฮวบ
ธปท.เผยยอดเช็คเด้งเดือน มิ.ย. ลดฮวบเหลือ 6.19 หมื่นใบ มูลค่า 9,020 ล้านบาท ตามความนิยมของลูกค้าที่หันไปใช้ช่องทางอิเล็กทรอนิกส์ และสัญญาณเศรษฐกิจปรับดีขึ้น
14 ก.ค. 2559

ธปท.เผยยอดเช็คเด้งเดือน มิ.ย. ลดฮวบเหลือ 6.19 หมื่นใบ มูลค่า 9,020 ล้านบาท ตามความนิยมของลูกค้าที่หันไปใช้ช่องทางอิเล็กทรอนิกส์ และสัญญาณเศรษฐกิจปรับดีขึ้น
ธนาคารแห่งประเทศไทย (ธปท.) รายงานปริมาณการใช้เช็คในระบบ ล่าสุด ณ สิ้นเดือน มิ.ย. หรือครึ่งปีแรกที่ผ่านมา ว่า ทั้งระบบมีปริมาณการใช้เช็คทั้งสิ้น 5.9 ล้านใบ มีมูลค่ารวม 3.36 ล้านล้านบาท โดยปริมาณเช็คลดลงจากระยะเดียวกันปีก่อน 5.26 แสนล้านใบ หรือ 8.17% ส่วนมูลค่าเช็คยังเพิ่มขึ้นเล็กน้อย 1.4 หมื่นล้านบาท หรือ 0.42%
อย่างไรก็ดี ในจำนวนนี้มีเช็คคืนไม่มีเงินหรือเช็คเด้งจำนวน 6.19 หมื่นใบ คิดเป็น 1% ของเช็คทั้งหมด มีมูลค่า 9,020 ล้านบาท คิดเป็น 0.3% ของมูลค่าเช็ครวม โดยปริมาณเช็คเด้งลดลง 1.18 หมื่นใบ หรือ 16.04% ส่วนมูลค่าเช็คเด้งลดลง 1,000 ล้านบาท หรือ 13.35% โดยเช็คเด้งที่ลดลงเป็นไปตามปริมาณเช็คในระบบที่ลดลงอย่างต่อเนื่อง ตามความนิยมของผู้บริโภคที่หันไปใช้ช่องทางอิเล็กทรอนิกส์อื่นๆ ในการโอนเงินที่สะดวกรวดเร็ว และมีค่าบริการถูกกว่า บวกกับสถานการณ์เศรษฐกิจเริ่มทยอยดีขึ้นทำให้การผิดนัดชาระลดลงด้วย
สำหรับรายละเอียดเช็คเด้งแบ่งเป็นเช็คในเขตกรุงเทพฯ และปริมณฑล จำนวน 3.15 หมื่นใบ มีมูลค่ารวม 5,630 ล้านบาท เช็คภายในจังหวัดในเขตภูมิภาค จำนวน 9,421 ใบ มูลค่า 1,520 ล้านบาท และเช็คข้ามเขตจังหวัด จำนวน 2.1 หมื่นใบ มีมูลค่า 1,860 ล้านบาท
ทั้งนี้ หากเปรียบกับเดือนก่อนหน้าเช็คเด้งทั้งระบบทั่วประเทศในเดือน มิ.ย. ก็ลดลงเช่นกัน จากปริมาณ 7.11 หมื่นใบ มีมูลค่า 9,820 ล้านบาท ลดลงเหลือ 6.19 หมื่นใบ มีมูลค่า 9,020 ล้านบาท